એવા નિર્દેશો મળી રહ્યા છે કે શિયાળુ સત્રની તુલનાએ સંસદમાં ઘણું કામ રહેશે, પરંતુ જીએસટી અને રિયલ એસ્ટેટ જેવા વિધેયકો પાસ કરાવવાનું સરળ રહેશે નહીં. જોકે સરકાર મહત્ત્વના વિધેયકો પાસ કરાવવાની સંપૂર્ણ કોશિષ કરશે, પરંતુ રાજ્ય સભામાં બહુમતીના અભાવે કેન્દ્રને મહત્ત્વના વિધેયકો પાસ કરાવવામાં કેટલી સફળતા મળશે તે હવે જોવાનું છે. વિરોધપક્ષના નેતાઓ સાથે બેઠક બાદ લોકસભાના સ્પીકર સુમિત્રા મહાજને આશા વ્યક્ત કરી હતી કે સંસદની કાર્યવાહી આ વખતે સારી રીતે ચાલશે અને મંગળવારે કાર્ય મંત્રણા સમિતિની બેઠકમાં જેના પર ચર્ચા થનાર છે તેવા વિષયો પર નિર્ણય લેવામાં આવશે. બેઠકમાં વડાપ્રધાન નરેન્દ્ર મોદીએ ભાગ લીધો હતો. શાસક પક્ષ અને વિરોધ પક્ષ વચ્ચે પ્રથમ ટકરાવ ૨૪ ફેબ્રુઆરીના રોજ રાજ્યસભામાં જોવા મળી શકે છે અને ખાસ કરીને જ્યારે જેએનયુ વિવાદનો મુદ્દો ચર્ચા પર આવશે ત્યારે સંસદનું સત્ર તોફાની બની શકે તેવા નિર્દેશો મળી રહ્યા છે.